b'\n_START_ARTICLE_\nSyrphus torvus\n_START_SECTION_\nUtseende\n_START_PARAGRAPH_\nEn middelsstor (10-13 mm), gul og svart blomsterflue. Den kjennes forholdsvis lett p\xc3\xa5 at fasett\xc3\xb8ynene er fint h\xc3\xa5rete \xe2\x80\x93 alle de andre Syrphus-artene i Norden har nakne \xc3\xb8yne. Den ligner noe p\xc3\xa5 en veps, men er ikke av de beste vepsetterligningene. Hodet er stort og bredt, fasett\xc3\xb8ynene m\xc3\xb8rkr\xc3\xb8de og h\xc3\xa5rete. De m\xc3\xb8tes i pannen hos hannen men er bredt skilte hos hunnen. Antennene er noks\xc3\xa5 korte, for det meste gule. Ansiktet er gult. Thorax er svart med gr\xc3\xb8nnlig best\xc3\xb8vning, litt matt. P\xc3\xa5 sidene er den tett kledt med gule h\xc3\xa5r. Scutellum er lysgult. Bakkroppen er avlangt oval. litt flat, med dypt svart grunnfarge. Det andre leddet har gule sideflekker, det tredje og fjerde vanligvis brede gule tverrb\xc3\xa5nd som er litt innsk\xc3\xa5ret bak i midten. Det femte leddet er nesten helt gult, det sjette gult men svart ved roten. Beina er slanke, gule og svarte. Vingene er glassklare med nesten usynlig vingemerke.\n_START_SECTION_\nLevevis\n_START_PARAGRAPH_\nLarvene lever av bladlus. De voksne fluene kan finnes fra mai til oktober og bes\xc3\xb8ker mange slags blomster, arten overvintrer som larve.\n_START_SECTION_\nUtbredelse\n_START_PARAGRAPH_\nArten er meget vidt utbredt. Den finnes i s\xc3\xa5 godt som hele Palearktis, inkludert Island og Svalbard, i S\xc3\xb8r\xc3\xb8st-Asia og i mesteparten av Nord-Amerika.'